|  |  |
| --- | --- |
| ΣΥΛΛΟΓΟΣ Εκπαιδευτικών Π.Ε. ΑΝ. Αττικής «Ο ΣΩΚΡΑΤΗΣ» | Αχαρνές: 28/ 08/ 2020 |
| Kάχι Καχιασβίλι 6 Ολυμπιακό χωριό Αχαρνές Πληροφορίες : Παπαγιαννόπουλος Αποστόλης Τηλέφωνο : 6978896216 [http://syllogos-socratis.gr/](http://syllogos-sokratis.gr/) mail: sokratis.syllogos@gmail.com Face book: Σύλλογος Εκπαιδευτικών Σωκράτης YouTube: ΣΥΛΛΟΓΟΣ ΣΩΚΡΑΤΗΣ  | Προς: Εκπαιδευτικούς, ΔΟΕ, Μ.Μ.Ε. |

**ΑΠΟ ΤΗΝ ΠΡΩΤΗ ΜΕΡΑ ΣΤΗ ΜΑΧΗ! ΜΠΡΟΣΤΑ ΟΙ ΔΙΚΕΣ ΜΑΣ ΑΝΑΓΚΕΣ!**

**ΕΔΩ ΚΑΙ ΤΩΡΑ ΚΑΛΥΨΗ ΟΛΩΝ ΤΩΝ ΚΕΝΩΝ ΣΤΗΝ ΕΚΠΑΙΔΕΥΣΗ!**

**Συνάδελφοι,**

καταρχάς καλωσορίζουμε στα σχολεία ευθύνης του Συλλόγου μας τους νεοδιόριστους μόνιμους και συμβασιούχους εκπαιδευτικούς και ευχόμαστε καλή δύναμη και υγεία σε όλους, ώστε και φέτος να ανταποκριθούμε στο δύσκολο αλλά και δημιουργικό παιδαγωγικό μας έργο.

 Παρά τις αντίξοες συνθήκες, για μια ακόμη χρονιά θα δώσουμε τον καλύτερό μας εαυτό, ώστε να βοηθήσουμε τους μαθητές μας να μορφωθούν, να αναπτύξουν ολόπλευρα την προσωπικότητά τους.

 Σας καλούμε να συσπειρωθείτε στο σωματείο μας, το οποίο σταθερά και αταλάντευτα:

* Παλεύει για τα δικαιώματα των εκπαιδευτικών και τις μορφωτικές ανάγκες των παιδιών, διεκδικώντας το σχολείο των σύγχρονων μορφωτικών απαιτήσεων και δυνατοτήτων της εποχής μας.
* Παλεύει κόντρα στη λογική του «διαίρει και βασίλευε», που οδηγεί στη δημιουργία διάφορων υποομάδων ανάμεσα στους αναπληρωτές, ενάντια στη λογική του αλληλοφαγώματος**,** στις διαχωριστικές γραμμές : μόνιμοι – συμβασιούχοι, δάσκαλοι υπεύθυνοι τάξης – εκπαιδευτικοί ειδικοτήτων.

**Τα προβλήματά μας έχουν κοινό παρονομαστή και μόνο μαζικά και ενωτικά, με ισχυρό σωματείο θα μπορέσουμε να τα αντιπαλέψουμε.**

Στην περιοχή ευθύνης του Συλλόγου μας έγιναν **405 προσλήψεις συμβασιούχων εκπαιδευτικών.** Ειδικότερα **στην Γενική Αγωγή** : Δάσκαλοι 129, Νηπιαγωγοί 82, Π.Ε.08(Εικ.) 25, Π.Ε.11(Γυμν.) 18, ΠΕ79.01(Μουσ) 14, Π.Ε.91.01(Θ. Αγ.) 13, Π.Ε.06 (Αγγλ.) 9, Π.Ε. 86 (Πληρ.) 8. **Μειωμένου ωραρίου** : ΠΕ 05 (Γαλλικά) 1, ΠΕ07 (Γερμαν.) 2. **Παράλληλη Στήριξη :** Δάσκαλοι 78, Νηπιαγωγοί 10. **Ειδική Αγωγή ειδικότητες :** 1 μουσική, 1 θεατρική αγωγή, 1 γυμναστική. **Αναπληρωτές σε ΚΕΣΥ 13.**

**Στην Ειδική Αγωγή :** 50 μόνιμοι εκπαιδευτικοί (39 Δάσκαλοι, 11 Νηπιαγωγοί)

**Οι παραπάνω προσλήψεις και οι μόνιμοι διορισμοί στην ειδική αγωγή (καρπός χρόνιων αγώνων) είναι σταγόνα στον ωκεανό, αν λάβουμε υπόψη τα χιλιάδες κενά στα σχολεία λόγω της χρόνιας αδιοριστίας και των συνταξιοδοτήσεων. Τα κενά είναι πολλαπλάσια αυτών που επίσημα δηλώνονται, αν αναλογιστούμε ότι στην παρούσα φάση της πανδημίας, που τα κρούσματα αυξάνονται ανεξέλεγκτα, οι όροι υγιεινής και ασφάλειας για μαθητές και εκπαιδευτικούς καθιστούν επιτακτική την ικανοποίηση του αιτήματος για 15 μαθητές ανά τμήμα.**

Η κυβέρνηση της Ν.Δ., παρά τις επικοινωνιακές της κορόνες ότι όλοι οι εκπαιδευτικοί θα είναι στα σχολεία στην ώρα τους, δεν ικανοποίησε το αίτημα για πρόσληψη όλων των αναπληρωτών σε μια φάση, σε όλες τις δομές και τις ειδικότητες, και δεν κάλυψε τα τμήματα ΖΕΠ.

 **Ο μεγάλος αριθμός συμβασιούχων εκπαιδευτικών φέρνει στην επιφάνεια για άλλη μια χρονιά τις τεράστιες ελλείψεις που υπάρχουν σε μόνιμο προσωπικό.**

**Ηλίου φαεινότερον ότι χωρίς τους συμβασιούχους εκπαιδευτικούς τα σχολεία είναι αδύνατο να λειτουργήσουν.**

**Είναι πέρα για πέρα ρεαλιστικό και αναγκαίο το αίτημα για μονιμοποίηση όλων των αναπληρωτών που εργάζονται τα τελευταία χρόνια στα σχολεία!!!**

Στο ξεκίνημα της φετινής χρονιάς, στα προβλήματα που διαχρονικά αντιμετωπίζουν οι εργασιακά όμηροι συμβασιούχοι εκπαιδευτικοί (εύρεση στέγης, δυσβάσταχτα ενοίκια, σίτιση, μετακινήσεις, διακρίσεις στις άδειες, κουτσουρεμένα εργασιακά και ασφαλιστικά σου δικαιώματα) ήρθαν να προστεθούν τα πολλά λάθη στους πίνακες των προσλήψεων αλλά και αυτό της προσωρινής τοποθέτησης με ό,τι συνεπαγεται για τα επιπλέον έξοδα που αφορούν στην διαμονή τους, τη μετακίνησή τους και τον προγραμματισμό τους μέχρι την τελική τοποθέτησή τους..…

**Συσπειρωμένοι στο σωματείο μας απαιτούμε**:

**1. Να γίνει ηλεκτρονική ανάληψη υπηρεσίας την 1η του Σεπτέμβρη για όλους τους αναπληρωτές.**

**2. Οι οριστικές τοποθετήσεις αναπληρωτών να γίνουν με όλα τα κενά των σχολείων και όλες τις ειδικότητες δημοσιοποιημένα με ευθύνη των ΠΥΣΠΕ. Να ανακοινωθούν όλα τα κενά για την παράλληλη στήριξη, με βάση το σύνολο των αιτημάτων του κάθε σχολείου.**

**3. Να ληφθούν υπόψη, κατά τη διαδικασία τοποθέτησης, τα ιδιαίτερα προβλήματα που αντιμετωπίζουν οι συνάδελφοι, όπως για παράδειγμα σοβαρά προβλήματα υγείας.**

**4. Δωρεάν μετακίνηση των συναδέλφων προς τις περιοχές τοποθέτησης. Μέτρα στήριξης της διαβίωσης των συναδέλφων που τοποθετούνται μακριά από το τόπο διαμονής τους.**

**5. Να καταβληθούν τα επιδόματα ανεργίας στους αναπληρωτές που είναι απλήρωτοι και να μην περικοπεί το επίδομα των νεοδιόριστων εκπαιδευτικών ΕΕΠ/ΕΒΠ**

**6. Να πραγματοποιηθεί, πριν την έναρξη της σχολικής χρονιάς, η δεύτερη φάση προσλήψεων, καλύπτοντας ΟΛΑ ΤΑ ΚΕΝΑ σε όλες τις δομές της εκπαίδευσης, λαμβάνοντας υπόψη και τις άδειες που θα ληφθούν από εκπαιδευτικούς και μαθητές που ανήκουν σε ομάδες αυξημένου κινδύνου**

**7. Να καταργηθεί το απαράδεκτο καθεστώς του μειωμένου ωραρίου. Δε συμβιβαζόμαστε με τη μισή δουλειά, με τη μισή ζωή! Να μετατραπούν όλες οι προσλήψεις ΑΜΩ σε πλήρους ωραρίου.**

**8. Να ικανοποιηθεί το δίκαιο αίτημά για μονιμοποίηση όλων των συμβασιούχων στην εκπαίδευση**

**9. Να υπάρχει μέριμνα για την υγιεινή και καθαριότητα των σχολείων με επαρκές μόνιμο προσωπικό καθαριότητας και να παρθούν τώρα όλα τα αναγκαία μέτρα για τη δωρεάν διανομή μέσων ατομικής προστασίας.**

**10. Να σταματήσει η κοροϊδία για τη Δίχρονη Προσχολική Αγωγή. Να δοθούν έκτακτα χρηματικά κονδύλια για να λειτουργήσουν όλα τα τμήματα Νηπιαγωγείων με όλα τα νήπια και προνήπια.**

**Ο Σύλλογος Π.Ε. Αν. Αττικής «ο Σωκράτης» καλεί σε μαζική παράσταση διαμαρτυρίας στο Υπουργείο Παιδείας τη Δευτέρα 31/8 στις 10:30 για όλα τα ζητήματα που αφορούν στους αναπληρωτές και στο άνοιγμα των σχολείων.**

**Για το Διοικητικό Συμβούλιο**

**Ο ΠΡΟΕΔΡΟΣ H ΓΡΑΜΜΑΤΕΑΣ**

**ΑΠΟΣΤΟΛΗΣ ΠΑΠΑΓΙΑΝΝΟΠΟΥΛΟΣ ΔΕΣΠΟΙΝΑ ΧΟΥΤΑ**